Sabo, Michal, poslanec NR SR (2023-12-13):
Vážený pán predsedajúci, vážené plénum, kolegyne, kolegovia, vo svojom včerajšom vystúpení som sa tu v pléne, resp. opozičných poslancov a poslankýň, lebo veď také je garde, som sa pýtal takú básnickú otázku, že čo je to lex konsolidácia? Debatovali sme tu o tom, že lex konsolidácia sú vyššie dane a odvody, že to, kolegyňa Simona Petrík to nazvala veľký národný lup z II. dôchodkového piliera, okrem teda mnohého iného a ďalšieho. Ale mojou optikou, tak ako sa na to celé pozerám, lex konsolidácia rovná sa spálená budúcnosť, pretože tento návrh neprináša konsolidáciu, ale berie domácnostiam peniaze na to, aby naplnila svoj sľub z predvolebných bilbordov. Dnes tými istými peniazmi, ktoré koalícia domácnostiam ukradne, tak tými istými peniazmi domácnostiam preplatí faktúry za energie a sľub bude splnený, vybavené, podčiarknuté, ideme ďalej. Ale keď ideme do matematiky, tak, sčítané a podčiarknuté, bude to celé stáť 1,25 miliardy eur a bude to najdrahšie sociálne opatrenie v budúcom roku, ak teda koalícia nepríde s nejakým novým geniálnejším nápadom, že čo by asi tak mohla v prospech svojich občanov a občianok spraviť. Už sme si povedali, že pomoc s cenami energií je jeden príšerný nápad, že touto plošnou podporou bude vláda podporovať najmä tých, ktorí najviac plytvajú, čiže najbohatších, bude dotovať, mnohokrát to tu odznelo, bazény, vírivky, sauny, hocičo. A keby toto všetko bolo poháňané obnoviteľnými zdrojmi energií, veď ma poznáte, ani nepípnem, bol by som ticho. Problém je v tom, keď je nadspotreba poháňaná fosílnymi palivami, a to je to, čo je desivé. Pretože dotovať plyn v čase urýchľujúcich sa klimatických zmien, kedy každá jedna lucídna vláda na tejto planéte presmerováva verejné financie do udržateľnosti a zakladá budúcnosť svojej krajiny na zelenej transformácii, tak my Slovensku nie. My to musíme opäť robiť celé inak. Táto vláda sa preto, tak ako to ja vnímam, nepozerá do budúcnosti. Táto vláda budúcnosť svojej vlastnej krajiny spaľuje. Namiesto dotovania fosílnych palív potrebujeme definíciu energetickej chudoby. A v tomto momente musím naozaj veľmi úprimne poďakovať kolegom a kolegyniam za to, akú odozvu má téma energetickej chudoby, keď som včera adresoval tento akútny problém Slovenskej republiky. Žiaľ, ani jedna, ani jedna slovenská vláda doteraz na potrebu riešiť energetickú chudobu nereflektovala. A pritom Slovensko je naozaj výrazne zaťažené energetickou chudobou. V rámci Európy je Slovensko krajinou s najvyšším podielom výdavkov na energie v pomere k disponibilným príjmom. Ak dovolíte, budem vychádzať z hĺbkovej štúdie energetickej chudoby od Prognostického ústavu, Centra spoločenských a psychologických vied a Slovenskej akadémie vied, takže aby sme vedeli, o čom rozprávame. V celoeurópskom porovnaní obyvatelia a obyvateľky Slovenska míňajú na energie najväčšiu časť svojich príjmov. K rovnakým zisteniam prišli viaceré štúdie, ktoré identifikovali Slovensko ako, v rámci Európy, tretiu energetickou chudobou najohrozenejšiu krajinu. Ceny energií pritom u nás na Slovensku patria k tým nižším v rámci Európy. Prečo je to problém? Povieme si, ale najskôr, aby ste teda vedeli, o čom konkrétne rozprávame, pretože energetická chudoba môže byť pre vládu Slovenskej republiky novým pojmom, tak definícia, ak dovolíte. Energetická chudoba je najčastejšie definovaná ako stav, kedy domácnosť nemá finančné prostriedky na úhradu výdavkov na energie, alebo príjmy domácností nedostatočne kryjú jej výdavky na energie, čo znamená, že po úhrade nákladov za energie zostáva domácnosti nedostatočné množstvo finančných prostriedkov na pokrytie jej základných životných potrieb. Jedným z dôvodov vysokého podielu domácností v energetickej chudobe je výška príjmov. Druhým mimoriadne podstatným dôvodom je nedostatočná energetická efektívnosť obydlí, resp. v tomto prípade skôr neefektívnosť. Slovenský bytový fond je tvorený staršími a nedostatočne rekonštruovanými budovami, ktoré si vyžadujú vysoké nároky na energiu, a to sa rovná zbytočné náklady, to sa rovná zbytočné plytvanie zdrojmi, ako prírodnými tak finančnými, čiže to sa celé rovná zbytočná záťaž, ako pre peňaženky, tak na konci dňa aj pre životné prostredie. Energetická chudoba je, samozrejme, výrazne regionálne diferencovaná. Najvýraznejšie sa prejavuje v južných a v juhovýchodných oblastiach Slovenskej republiky, ale aj v oblastiach stredného a východného Slovenska. Nie vždy – to je dôležité – sa však energetická chudoba prejavuje vysokými nákladmi na energie. Veľkým problémom je tiež tzv. skrytá energetická chudoba. Tou zvyčajne trpia ľudia, ktorí majú nižšie príjmy, a preto prispôsobia, respektíve znížia svoje výdavky na energie. Takáto minimalizácia výdavkov napokon vedie k nedostatočnému vykurovaniu a to môže mať následok celých priamych a nepriamych, rad celých priamych a nepriamych následkov. Tie priame sú napríklad to, že obydlia trpia nízkymi teplotami a tie nepriame, že nízkymi teplotami trpí zdravie a celkovo kvalita života ľudí. S energetickou chudobou tiež súvisí problém vykurovania obydlí nevhodnými palivami, od uhlia cez mokré drevo, až po plastový odpad. No a tu už hovoríme o vážnych sociálnych, ale aj environmentálnych dopadoch, a to nielen na tú konkrétnu domácnosť, ale aj na širokú populáciu. Čiže energetická chudoba je problém aj pre domácnosti, ktoré energetickou chudobou ohrozené nie sú. No a teraz, že ako z toho von. Tak von z toho intervenciami. Poprosím pánov, aby... (rečník sa obrátil na predsedajúceho, ktorý listuje v papieroch, a jeho prísediaceho), ďakujem, trošku ma rušíte. Intervenciami. Tým by sme mohli začať napríklad to, že na Slovensku chýba konkrétne definícia, ktorá by pomohla identifikovať energeticky chudobné domácnosti a uľahčila by tak smerovanie opatrení priamo na skupiny obyvateľstva, ktoré sú zasiahnuté týmto problémom. Ja teda konkrétny návrh na tú definíciu energetickej chudoby mám a niečo mi napovedá, že čoskoro sa s tým návrhom aj stretneme v tomto pléne. Pretože od vládnej koalície teda úprimne neočakávam, že by strácala čas nejakými domácnosťami, ktoré potrebujú nejakú konkrétnu adresnú pomoc. Na tie predsa vláda nemá čas, pretože rieši svojich ľudí, ktorí potrebujú pomoc, pravda? No a ja v priebehu troch minút ešte tie domácnosti aj pomenujem, že koho najviac postihuje energetická chudoba. Najviac sú zasiahnuté jednorodičovské domácnosti, kde je energetickej chudobe vystavená viac ako šestina domácností, 500-tisíc slovenských detí vyrastá v rodinách iba s jedným rodičom. Takmer 360-tisíc rodičov na Slovensku vychováva deti samostatne a sú vystavené tieto deti a títo rodičia nielen psychickej, sociálnej, ale aj finančnej záťaži, ale aj energetickej chudobe. Skrytou energetickou chudobou trpia takmer tri percentá domácností, pričom najväčšiu časť z nich tvoria jednočlenné domácnosti dôchodcov. No ako som už spomínal, tak energetická chudoba na Slovensku je spätá najmä s nízkou energetickou efektívnosťou obydlí a na základe výskumu možno teda konštatovať aj vplyv neadekvátnej informovanosti, ale napríklad aj nedostatočné informovanie a nedostatočné kampane, ktoré štát vedie napríklad v prípade podporných schém ako Obnov dom, Obnov dom light, Zelená domácnostiam a podobne. Na záver, aby som to uzavrel, riešením energetickej chudoby nie je plošné dotovanie energií, tak ako táto vláda si myslí, pretože to plošné dotovanie energií nemôže trvať donekonečna. To raz bude musieť skončiť. Riešením energetickej chudoby je masívna podpora hĺbkovej obnovy budov, zvyšovanie energetickej efektivity a samostatnosti, teda nie helikoptérové rozhadzovanie peňazí na všetky stany, ale adresná pomoc najviac zasiahnutým skupinám obyvateľstva, ktoré som spomínal. Ďakujem veľmi za vašu pozornosť. (Potlesk.)